title: 2009/899/ЕО: Решение на Съвета от 30 ноември 2009 година за сключване на споразумението между Европейската общност и Република Мавриций за отмяна на визовия режим за краткосрочно пребиваване

text:
               8.12.2009

               BG

               Официален вестник на Европейския съюз

               L 321/41

         РЕШЕНИЕ НА СЪВЕТА
   от 30 ноември 2009 година
   за сключване на споразумението между Европейската общност и Република Мавриций за отмяна на визовия режим за краткосрочно пребиваване
   (2009/899/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 62, точка 2, буква б), подточка i) във връзка с член 300, параграф 2, първа алинея, първо изречение и член 300, параграф 3, първа алинея от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               Комисията договори от името на Европейската общност споразумение с Република Мавриций за отмяна на визовия режим за краткосрочно пребиваване (наричано по-нататък „Споразумението“).

               (2)

               Споразумението бе подписано от името на Общността на 28 май 2009 г. и се прилага временно от тази дата, при условие сключването му на по-късна дата съгласно Решение 2009/480/ЕО (2).

               (3)

               Споразумението следва да се одобри.

               (4)

               Със споразумението се създава Съвместен комитет за управление на споразумението, който следва да приеме свой процедурен правилник. Уместно е да се предвиди опростена процедура за определяне позицията на Общността за приемането на този процедурен правилник.

               (5)

               В съответствие с членове 1 и 2 от Протокола относно позицията на Обединеното кралство и Ирландия, приложен към Договора за Европейския съюз и към Договора за създаване на Европейската общност и без да се засяга член 4 от същия протокол, тези държави-членки не участват в приемането на настоящото решение, не са обвързани от него, нито от неговото прилагане,

         РЕШИ:
   Член 1
   Одобрява се от името на Общността споразумението между Европейската общност и Република Мавриций за отмяна на визовия режим за краткосрочно пребиваване (3).
   Член 2
   Председателят на Съвета прави нотификацията, предвидена в член 8, параграф 1 от споразумението (4).
   Член 3
   Общността се представлява от Комисията, подпомагана от експерти от държавите-членки в Съвместния комитет от експерти, създаден с член 6 от споразумението.
   Член 4
   Позицията на Общността в рамките на Съвместния комитет от експерти относно приемането на процедурния му правилник както се изисква съгласно член 6, параграф 4 от споразумението се определя от Комисията след консултация със специален комитет, определен от Съвета.
   Член 5
   Настоящото решение се публикува в Официален вестник на Европейския съюз.

      Съставено в Брюксел на 30 ноември 2009 година.

            За Съвета

            Председател

         B. ASK

      (1)  Становище от 20 октомври 2009 г. (все още непубликувано в Официален вестник).

      (2)  ОВ L 169, 30.6.2009 г., стр. 16.

      (3)  За текста на споразумението вж. ОВ L 169, 30.6.2009 г., стр. 17.

      (4)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.


title: Решение на Съвета от 21 юни 2005 година за сключването на Споразумение под формата на размяна на писма между Европейската общност и Съединените американки щати относно метода на изчисляване на прилаганите мита за олющен ориз, както и за изменение на pешения 2004/617/EО, 2004/618/EО и 2004/619/EО

text:
Важна правна забележка

|

32005D0476

Официален вестник n° L 170 , 01/07/2005 стр. 0067 - 0068

		20050621Решение на Съветаот 21 юни 2005 годиназа сключването на Споразумение под формата на размяна на писма между Европейската общност и Съединените американки щати относно метода на изчисляване на прилаганите мита за олющен ориз, както и за изменение на pешения 2004/617/EО, 2004/618/EО и 2004/619/EО(2005/476/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 133, във връзка с член 300, параграф 2, първа алинея, първо изречение от него,като взе предвид предложението на Комисията,като има предвид, че:(1) На 26 юни 2003 г. Съветът упълномощи Комисията да започне преговори по член XXVIII от ГАТТ, 1994 г., с цел изменение на определени тарифни отстъпки за ориз. Съответно Общността уведоми СТО на 2 юли 2003 г. за намерението си да измени определени тарифни отстъпки в общностния списъка CXL.(2) Комисията проведе преговори, след консултации със създадения съгласно член 133 от Договора комитет и съгласно инструкциите за водене на преговорите, издадени от Съвета.(3) Комисията проведе преговори със Съединените американски щати, които са основен доставчик на продуктите с код по КН 100620 (олющен ориз) и имат значителен интерес към продуктите с код по КН 100630 (избелен ориз), с Тайланд, който е основен доставчик на продуктите с код по КН 100630 (избелен ориз) и има значителен интерес към продуктите с код по КН 100620 (олющен ориз), както и с Индия и Пакистан, имащи значителен интерес към продуктите с код по КН 100620 (олющен ориз).(4) Споразуменията с Индия и Пакистан бяха одобрени от името на Общността с Решения 2004/617/EО [1] и 2004/618/EО [2] на Съвета. С Решение 2004/619/EО на Съвета [3] бе определена нова митническа ставка за олющен ориз (код по КН 100620) и за избелен ориз (код по КН 100630).(5) Комисията успешно договори Споразумение под формата на размяна на писма между Европейската общност и Съединените американски щати, което следователно следва да бъде одобрено.(6) За да се гарантира цялостното прилагане на споразумението от 1 март 2005 г., Комисията следва да бъде упълномощена да приеме временни дерогации от Регламент (EО) № 1785/2003 на Съвета от 29 септември 2003 г. за общата организация на пазара на ориз [4], преди неговото изменение, както и да приеме мерки за прилагане на споразумението.(7) По същата причина срокът на действие на съответните изключения, съдържащи се в Решения 2004/617/EО, 2004/618/EО и 2004/619/EО, би следвало да бъде удължен до 30 юни 2006 г.(8) В интерес на правната сигурност също така е уместно в Решения 2004/617/EО и 2004/618/EО да се уточни, че дадените на Комисията правомощия за приемане на временни дерогации от Регламент (EО) № 1785/2003, с оглед прилагане на съответните споразумения, включват и правомощия за приемане на подробни мерки за прилагане.(9) Необходимите за прилагането на настоящото решение мерки би следвало да бъдат приети в съответствие с Решение 1999/468/ЕО на Съвета от 28 юни 1999 г. относно установяване на условията и реда за упражняване на изпълнителните правомощия, предоставени на Комисията [5],РЕШИ:Член 1Споразумението под формата на размяна на писма между Европейската общност и Съединените американки щати относно метода на изчисляване на прилаганите мита за олющен ориз се одобрява от името на Общността.Текстът на споразумението е приложен към настоящото решение.Член 21. До степента, необходима за цялостното прилагане на настоящото споразумение от 1 март 2005 г., Комисията може да дерогира Регламент (EО) № 1785/2003 в съответствие с процедурата, предвидена в член 6, параграф 2 от настоящото решение, както и с валидност до изменението на посочения регламент, но не по-късно от 30 юни 2006 г.2. Комисията приема подробни правила за прилагане на споразумението в съответствие с процедурата, установена в член 6, параграф 2 от настоящото решение.Член 3Член 2 от Решение 2004/617/EО се заменя от следното:"Член 21. До степента, необходима за цялостното прилагане на настоящото споразумение от 1 септември 2004 г., Комисията може да дерогира Регламент (EО) № 1785/2003 в съответствие с процедурата, предвидена в член 3, параграф 2 от настоящото решение, както и с валидност до изменението на посочения регламент, но не по-късно от 30 юни 2006 г.2. Комисията приема подробни правила за прилагане на споразумението в съответствие с процедурата, предвидена в член 3, параграф 2 от настоящото решение."Член 4Член 2 от Решение 2004/618/EО се заменя от следното:"Член 21. До степента, необходима за цялостното прилагане на настоящото споразумение от 1 септември 2004 г., Комисията може да дерогира Регламент (EО) № 1785/2003 в съответствие с процедурата, предвидена в член 3, параграф 2 от настоящото решение, както и с валидност до изменението на посочения регламент, но не по-късно от 30 юни 2006 г.2. Комисията приема подробни правила за прилагане на споразумението в съответствие с процедурата, предвидена в член 3, параграф 2 от настоящото решение."Член 5В член 2 от Решение 2004/619/EО датата " 30 юни 2005 г." се заменя от датата " 30 юни 2006 г.".Член 61. Комисията се подпомага от Управителния комитет за зърнени култури, създаден съгласно член 25 от Регламент (EО) № 1784/2003 [6].2. При позоваване на настоящия параграф се прилагат членове 4 и 7 от Решение 1999/468/EО.Периодът, предвиден в член 4, параграф 3 от Решение 1999/468/EО, се определя на един месец.3. Комитетът приема свой процедурен правилник.Член 7Председателят на Съвета е оправомощен да посочи лице, упълномощено да подпише споразумението от името на Общността [7].Съставено в Люксембург на 21 юни 2005 година.За СъветаПредседателF. Boden[1] ОВ L 279, 28.8.2004 г., стр. 17.[2] ОВ L 279, 28.8.2004 г., стр. 23.[3] ОВ L 279, 28.8.2004 г., стр. 29.[4] ОВ L 270, 21.10.2003 г., стр. 96.[5] ОВ L 184, 17.7.1999 г., стр. 23.[6] ОВ L 270, 21.10.2003 г., стр. 78.[7] Датата на влизане в сила на споразумението ще бъде публикувана в Официален вестник на Европейския съюз.--------------------------------------------------


title: Решение (ОВППС) 2016/1137 на Съвета от 12 юли 2016 година за започване на военната мисия на Европейския съюз по линия на ОПСО за обучение в Централноафриканската република (EUTM RCA)

text:
               13.7.2016

               BG

               Официален вестник на Европейския съюз

               L 188/25

         РЕШЕНИЕ (ОВППС) 2016/1137 НА СЪВЕТА
   от 12 юли 2016 година
   за започване на военната мисия на Европейския съюз по линия на ОПСО за обучение в Централноафриканската република (EUTM RCA)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид Решение (ОВППС) 2016/610 на Съвета от 19 април 2016 г. за военна мисия на Европейския съюз по линия на ОПСО за обучение в Централноафриканската република (EUTM RCA) (1), и по-специално член 4 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 19 април 2016 г. Съветът прие Решение (ОВППС) 2016/610.

               (2)

               Предвид препоръката на командващия мисията на ЕС, EUTM RCA следва да започне на 16 юли 2016 г.

               (3)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната. Следователно Дания не участва в приемането на настоящото решение, не е обвързана от него, нито от неговото прилагане, и не участва във финансирането на мисията,

         ПРИЕ НАСТОЯЩОТО РЕШЕНИЕ:
   Член 1
   Одобряват се планът на мисията и правилата за използване на сила за целите на военната мисия на Европейския съюз по линия на ОПСО за обучение в Централноафриканската република (EUTM RCA).
   Член 2
   EUTM RCA започва на 16 юли 2016 г.
   Член 3
   Настоящото решение влиза в сила в деня на приемането му.

      Съставено в Брюксел на 12 юли 2016 година.

            За Съвета

            Председател

         P. KAŽIMÍR

      (1)  ОВ L 104, 20.4.2016 г., стр. 21.


title: 2009/246/ЕО: Решение на Съвета от 16 февруари 2009 година относно сключването на протокол към Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна, за да се вземе предвид присъединяването на Република България и Румъния към Европейския съюз

text:
               19.3.2009

               BG

               Официален вестник на Европейския съюз

               L 73/19

      РЕШЕНИЕ НА СЪВЕТА

   от 16 февруари 2009 година
   относно сключването на протокол към Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна, за да се вземе предвид присъединяването на Република България и Румъния към Европейския съюз
   (2009/246/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 310 във връзка с член 300, параграф 2, първа алинея, второ изречение и параграф 3, втора алинея от него,
   като взе предвид Акта за присъединяване от 2005 г., и по-специално член 6, параграф 2 от него,
   като взе предвид предложението на Комисията,
   като взе предвид одобрението на Европейския парламент (1),
   като има предвид, че:

               (1)

               Протоколът към Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна, за да се вземе предвид присъединяването на Република България и Румъния към Европейския съюз (наричан по-долу „протокола“) бе подписан от името на Европейската общност и нейните държави-членки в Люксембург на 13 октомври 2008 г., при условие сключването му на по-късна дата в съответствие с Решение 2008/881/ЕО на Съвета (2).

               (2)

               Протоколът следва да бъде одобрен,

         РЕШИ:
   Член 1
   Протоколът към Евро-средиземноморското споразумение за асоцииране между Европейските общности и техните държави-членки, от една страна, и Кралство Мароко, от друга страна, за да се вземе предвид присъединяването на Република България и Румъния към Европейския съюз се одобрява от името на Европейската общност и нейните държави-членки.
   Текстът на протокола е приложен към настоящото решение (3).
   Член 2
   Председателят на Съвета извършва от името на Общността и нейните държави-членки депозирането на инструментите, предвидено в член 8 от протокола.

      Съставено в Брюксел на 16 февруари 2009 година.

            За Съвета

            Председател

         O. LIŠKA

      (1)  Одобрение от 16 декември 2008 г. (все още непубликувано в Официален вестник).

      (2)  ОВ L 324, 3.12.2008 г., стр. 1.

      (3)  Вж. ОВ L 324, 3.12.2008 г., стр. 3.


title: Решение (ЕС, Евратом) 2016/1469 на Европейския парламент от 28 април 2016 година относно приключването на сметките на общия бюджет на Европейския съюз за финансовата 2014 година, раздел III — Комисия

text:
               14.9.2016

               BG

               Официален вестник на Европейския съюз

               L 246/132

         РЕШЕНИЕ (ЕС, ЕВРАТОМ) 2016/1469 НА ЕВРОПЕЙСКИЯ ПАРЛАМЕНТ
   от 28 април 2016 година
   относно приключването на сметките на общия бюджет на Европейския съюз за финансовата 2014 година, раздел III — Комисия
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2014 година (1),

               —

               като взе предвид консолидираните годишни отчети на Европейския съюз за финансовата 2014 година (COM(2015) 377 — C8-0199/2015) (2),

               —

               като взе предвид доклада на Комисията относно последващите действия във връзка с освобождаването от отговорност за финансовата 2013 година (COM(2015) 505) и работните документи на службите на Комисията, които го придружават (SWD(2015) 194, SWD(2015) 195),

               —

               като взе предвид съобщението на Комисията от 3 юни 2015 г., озаглавено „Обобщение на резултатите от управлението на Комисията през 2014 г.“ (COM(2015) 279), и придружаващите го приложения,

               —

               като взе предвид годишния доклад на Комисията относно оценката на финансите на Съюза въз основа на постигнатите резултати (COM(2015) 313) и работните документи на службите на Комисията, които го придружават (SWD(2015) 124, SWD(2015) 125),

               —

               като взе предвид годишния доклад на Комисията пред органа по освобождаване от отговорност относно вътрешните одити, осъществени през 2014 г. (COM(2015) 441), и работния документ на службите на Комисията, който го придружава (SWD(2015) 170),

               —

               като взе предвид годишния доклад на Сметната палата относно изпълнението на бюджета за финансовата 2014 година, придружен от отговорите на институциите (3), както и специалните доклади на Сметната палата,

               —

               като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на Комисията във връзка с изпълнението на бюджета за финансовата 2014 година (05583/2016 — C8-0042/2016),

               —

               като взе предвид препоръката на Съвета от 12 февруари 2016 г. относно освобождаването от отговорност на изпълнителните агенции във връзка с изпълнението на бюджета за финансовата 2014 година (05585/2016 — C8-0040/2016),

               —

               като взе предвид членове 317, 318 и 319 от Договора за функционирането на ЕС,

               —

               като взе предвид член 106а от Договора за създаване на Европейската общност за атомна енергия,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5),

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 (6) на Съвета, и по-специално членове 62, 164, 165 и 166 от него,

               —

               като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (7) и по-специално член 14, параграфи 2 и 3 от него,

               —

               като взе предвид член 93 и приложение V към своя правилник,

               —

               като взе предвид доклада на комисията по бюджетен контрол и становищата на другите заинтересовани комисии (A8-0140/2016),

               1.

               Одобрява приключването на сметките на общия бюджет на Европейския съюз за финансовата 2014 година;

               2.

               Представя своите забележки в резолюцията, която е неразделна част от решенията за освобождаване от отговорност във връзка с изпълнението на общия бюджет на Европейския съюз за финансовата 2014 година, раздел III — Комисия и изпълнителни агенции, както и в своята резолюция от 28 април 2016 г. относно специалните доклади на Сметната палата в рамките на процедурата по освобождаване от отговорност на Комисията за финансовата 2014 година (8);

               3.

               Възлага на своя председател да предаде настоящото решение на Съвета, Комисията и Сметната палата, както и на националните парламенти и националните и регионалните контролни органи на държавите членки и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 51, 20.2.2014 г.

      (2)  ОВ C 377, 13.11.2015 г., стр. 1.

      (3)  ОВ C 373, 10.11.2015 г., стр. 1.

      (4)  ОВ C 377, 13.11.2015 г., стр. 146.

      (5)  ОВ L 248, 16.9.2002 г., стр. 1.

      (6)  ОВ L 298, 26.10.2012 г., стр. 1.

      (7)  ОВ L 11, 16.1.2003 г., стр. 1.

      (8)  Приети текстове от тази дата, P8_TA(2016)0148 (Виж страница 91 от настоящия брой на Официален вестник).


title: Решение на Съвета от 13 март 1989 година относно сключването на Втория допълнителен протокол към Споразумението между Европейската икономическа общност и Конфедерация Швейцария вследствие на присъединяването на Кралство Испания и Португалската република към Общността

text:
Важна правна забележка

|

31989D0333

Официален вестник n° L 136 , 19/05/1989 стр. 0021 - 0021 специално финландско издание: глава 11 том 15 стр. 0091  специално шведско издание: глава 11 том 15 стр. 0091  специално чешко издание глава 02 том 04 стр. 78  - 78 специално испанско издание глава 02 том 04 стр. 78  - 78 специално унгарско издание глава 02 том 04 стр. 78  - 78 специално литвийско издание глава 02 том 04 стр. 78  - 78 LV.ES глава 02 том 04 стр. 78  - 78 MT.ES глава 02 том 04 стр. 78  - 78 PL.ES глава 02 том 04 стр. 78  - 78 SK.ES глава 02 том 04 стр. 78  - 78 специално словенско издание глава 02 том 04 стр. 78  - 78

		19890313Решение на Съветаот 13 март 1989 годинаотносно сключването на Втория допълнителен протокол към Споразумението между Европейската икономическа общност и Конфедерация Швейцария вследствие на присъединяването на Кралство Испания и Португалската република към Общността(89/333/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност, и по-специално член 113 от него,като взе предвид препоръката на Комисията,като има предвид, че съгласно Регламент (ЕИО) № 839/88 [1] събирането на митнически сборове, прилагани от Общността на десетте за определени продукти, внасяни от Испания и Португалия, беше изцяло прекратено веднага след като те паднаха на ниво 2 % или по-малко;като се има предвид, че е необходимо да се сключи Втори допълнителен протокол към Споразумението между Европейската икономическа общност и Конфедерация Швейцария [2], подписано в Брюксел на 22 юли 1972 г., за да осигури пълното суспендиране на митата на продукти, обхванати от Споразумението, внесени в Исландия от Испания, когато тези мита паднат на 2 % и по-малко,РЕШИ:Член 1Вторият допълнителен протокол към Споразумението между Европейската икономическа общност и Конфедерация Швейцария вследствие на присъединяването на Кралство Испания и Португалската република към Общността се одобрява от страна на Общността.Текстът на протокола е приложен към настоящото решение.Член 2Председателят на Съвета извършва нотификацията, предвидена в член 3 от протокола [3].Член 3Настоящото решение влиза в сила в деня след публикуването му в Официален вестник на Европейските общности.Съставено в Брюксел на 13 март 1989 година.За СъветаПредседателC. Solchaga Catalan[1] ОВ L 87, 31.3.1988 г., стр. 1.[2] ОВ L 300, 31.12.1972 г., стр. 189.[3] Датата на влизане в сила на протокола ще бъде публикувана в Официален вестник на Европейските общности от Генералния секретариат на Съвета.--------------------------------------------------


title: Решение (ЕС) 2016/1857 на Европейския парламент и на Съвета от 11 октомври 2016 година за мобилизиране на средства от Европейския фонд за приспособяване към глобализацията във връзка със заявление ЕGF/2016/001 FI/Microsoft, подадено от Финландия

text:
               20.10.2016

               BG

               Официален вестник на Европейския съюз

               L 284/23

         РЕШЕНИЕ (ЕС) 2016/1857 НА ЕВРОПЕЙСКИЯ ПАРЛАМЕНТ И НА СЪВЕТА
   от 11 октомври 2016 година
   за мобилизиране на средства от Европейския фонд за приспособяване към глобализацията във връзка със заявление ЕGF/2016/001 FI/Microsoft, подадено от Финландия
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006 (1), и по-специално член 15, параграф 4 от него,
   като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление (2), и по-специално точка 13 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) има за цел да осигурява подкрепа за съкратените работници и самостоятелно заетите лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда..

               (2)

               В съответствие с предвиденото в член 12 от Регламент (ЕС, Евратом) № 1311/2013 на Съвета (3) ЕФПГ не може да надхвърля максимален годишен размер от 150 милиона евро (по цени от 2011 г.).

               (3)

               На 11 март 2016 г. Финландия подаде заявление за мобилизиране на средства от ЕФПГ във връзка със съкращения в Microsoft (Microsoft Mobile Oy) и 8 доставчици и производители надолу по веригата. То беше допълнено с още информация в съответствие с член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

               (4)

               Следователно, за да бъде удовлетворено подаденото от Финландия заявление, следва да бъдат мобилизирани средства за предоставяне на финансово участие от ЕФПГ в размер на 5 364 000 EUR.

               (5)

               За да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2016 година от Европейския фонд за приспособяване към глобализацията се мобилизират средства за предоставяне на сумата от 5 364 000 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение влиза в сила в деня на публикуването му в Официален вестник на Европейския съюз.
   То се прилага от 11 октомври 2016 г.

      Съставено в Брюксел на 11 октомври 2016 година.

            За Европейския парламент

            Председател

         M. SCHULZ

            За Съвета

            Председател

         I. KORČOK

      (1)  ОВ L 347, 20.12.2013 г., стр. 855.

      (2)  ОВ C 373, 20.12.2013 г., стр. 1.

      (3)  Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).


title: 2014/620/ЕС: Решение на Европейския парламент от 3 април 2014 година относно приключването на сметките на Европейската агенция за ГНСС за финансовата 2012 година

text:
               5.9.2014

               BG

               Официален вестник на Европейския съюз

               L 266/310

         РЕШЕНИЕ НА ЕВРОПЕЙСКИЯ ПАРЛАМЕНТ
   от 3 април 2014 година
   относно приключването на сметките на Европейската агенция за ГНСС за финансовата 2012 година
   (2014/620/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за ГНСС за финансовата 2012 година,

               —

               като взе предвид доклада на Сметната палата относно годишните отчети на Европейската агенция за ГНСС за финансовата 2012 година, придружен от отговорите на Агенцията (1),

               —

               като взе предвид препоръката на Съвета от 18 февруари 2014 г. (05849/2014 – C7–0054/2014),

               —

               като взе предвид член 319 от ДФЕС,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕС) № 912/2010 на Европейския парламент и на Съвета от 22 септември 2010 г. за създаване на Европейската агенция за ГНСС (4), и по-специално член 14 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5).

               —

               като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (6), и по-специално член 108 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол (A7-0223/2014),

               1.

               Одобрява приключването на сметките на Европейската агенция за ГНСС за финансовата 2012 година.

               2.

               Възлага на своя председател да предаде настоящото решение на изпълнителния директор на Европейската агенция за ГНСС, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 365, 13.12.2013 г., стр. 261.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 276, 20.10.2010 г., стр. 11.

      (5)  ОВ L 357, 31.12.2002 г., стр. 72.

      (6)  ОВ L 328, 7.12.2013 г., стр. 42.


title: Решение на Съвета от 2 декември 2013 година за назначаване на членове и заместник-членове на управителния съвет на Европейската агенция за безопасност и здраве при работа

text:
               10.12.2013

               BG

               Официален вестник на Европейския съюз

               C 360/8

         РЕШЕНИЕ НА СЪВЕТА
   от 2 декември 2013 година
   за назначаване на членове и заместник-членове на управителния съвет на Европейската агенция за безопасност и здраве при работа
   2013/C 360/07
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 2062/94 на Съвета от 18 юли 1994 г. за създаване на Европейска агенция за безопасност и здраве при работа (1), и по-специално член 8 от него,
   като взе предвид списъците на кандидатите, представени на Съвета от правителствата на държавите-членки и от организациите на работниците и на работодателите,
   като взе предвид списъците на членовете и заместник-членовете на Консултативния комитет за безопасност и здраве на работното място,
   като има предвид, че:

               (1)

               С решението си от 22 ноември 2010 г. (2) Съветът назначи членовете и заместник-членовете на управителния съвет на Европейската агенция за безопасност и здраве при работа за периода от 8 ноември 2010 г. до 7 ноември 2013 г.

               (2)

               Членовете и заместник-членовете на управителния съвет на Европейската агенция за безопасност и здраве при работа следва да бъдат назначени за тригодишен мандат,

         ПРИЕ НАСТОЯЩОТО РЕШЕНИЕ:
   Член 1
   Назначават се за членове и заместник-членове на управителния съвет на Европейската агенция за безопасност и здраве при работа за периода до 7 ноември 2016 г.:
   I.   ПРЕДСТАВИТЕЛИ НА ПРАВИТЕЛСТВАТА

               Държава

               Членове

               Заместник-членове

               Белгия

               г-н Jan BATEN

               г-жа Véronique CRUTZEN

               България

               г-жа Дарина КОНОВА

               г-жа Васка СЕМЕРДЖИЕВА

               Чешка република

               г-н Jaroslav HLAVIN

               г-жа Anežka SIXTOVÁ

               Дания

               г-жа Charlotte SKJOLDAGER

               г-жа Annemarie KNUDSEN

               Германия

               г-н Kai SCHÄFER

               г-жа Ellen ZWINK

               Естония

               г-жа Kristel PLANGI

               г-н Rein REISBERG

               Ирландия

               г-жа Margaret LAWLOR

               г-жа Paula GOUGH

               Гърция

               г-н Antonios CHRISTODOULOU

               г-жа Stamatia PISIMISI

               Хърватия

               г-н Zdravko MURATTI

               г-жа Inga ŽIC

               Испания

               г-жа María Dolores LIMÓN TAMÉS

               г-н Mario GRAU RÍOS

               Франция

               г-жа Sophie BARON

               г-н Olivier MEUNIER

               Италия

               г-н Paolo ONELLI

               г-жа Carla ANTONUCCI

               Кипър

               г-н Anastassios YIANNAKI

               г-н Aristodemos ECONOMIDES

               Латвия

               г-н Renārs LŪSIS

               г-жа Jolanta GEDUŠA

               Литва

               г-жа Aldona SABAITIENĖ

               г-жа Vilija KONDROTIENĖ

               Люксембург

               г-н Robert HUBERTY

               г-н Raoul SCHMIDT

               Унгария

               Малта

               г-н Mark GAUCI

               г-н Vincent ATTARD

               Нидерландия

               г-н Rob TRIEMSTRA

               г-н Martin G. DEN HELD

               Австрия

               г-жа Gertrud BREINDL

               г-жа Anna RITZBERGER-MOSER

               Полша

               г-жа Danuta KORADECKA

               г-н Daniel Andrzej PODGÓRSKI

               Португалия

               г-н Antόnio SANTOS

               г-н Carlos PEREIRA

               Румъния

               г-н Niculae VOINOIU

               г-н Marian TĂNASE

               Словения

               г-жа Tatjana PETRIČEK

               г-н Jože HAUKO

               Словакия

               г-жа Laurencia JANČUROVÁ

               г-жа Eleonóra FABIÁNOVÁ

               Финландия

               г-н Leo SUOMAA

               г-н Wiking HUSBERG

               Швеция

               г-н Mikael SJÖBERG

               г-н Per EWALDSSON

               Обединено кралство

               г-н Clive FLEMING

               г-н Stuart BRISTOW

   II.   ПРЕДСТАВИТЕЛИ НА ОРГАНИЗАЦИИТЕ НА РАБОТНИЦИТЕ

               Държава

               Членове

               Заместник-членове

               Белгия

               г-н François PHILIPS

               г-н Herman FONCK

               България

               г-н Александър ЗАГОРОВ

               г-н Иван КОКАЛОВ

               Чешка република

               г-н Miroslav KOSINA

               г-жа Radka SOKOLOVÁ

               Дания

               г-н Jan KAHR FREDERIKSEN

               г-н Stephan AGGER

               Германия

               Естония

               г-н Argo SOON

               г-жа Aija MAASIKAS

               Ирландия

               г-н Sylvester CRONIN

               г-жа Esther LYNCH

               Гърция

               г-н Andreas STOIMENIDIS

               г-н Ioannis ADAMAKIS

               Хърватия

               г-жа Gordana PALAJSA

               г-н Marko PALADA

               Испания

               г-н Pedro J. LINARES

               г-жа Marisa RUFINO

               Франция

               Италия

               г-н Marco LUPI

               г-н Sebastiano CALLERI

               Кипър

               Латвия

               г-н Ziedonis ANTAPSONS

               г-н Mārtiņš PUŽULS

               Литва

               Люксембург

               г-н Serge SCHIMOFF

               г-н Marcel GOEREND

               Унгария

               г-н Károly GYÖRGY

               г-н Szilárd SOMLAI

               Малта

               г-н Anthony CASARU

               г-н Joseph CARABOTT

               Нидерландия

               г-н H. VAN STEENBERGEN

               г-жа Sonja BALJEU

               Австрия

               г-жа Julia NEDJELIK-LISCHKA

               г-н Alexander HEIDER

               Полша

               г-н Dariusz GOC

               г-жа Marzena FLIS

               Португалия

               г-н Fernando José MACHADO GOMES

               Румъния

               г-н Corneliu CONSTANTINOAIA

               г-н Adrian CLIPII

               Словения

               Словакия

               г-н Bohuslav BENDÍK

               г-н Alexander ŤAŽÍK

               Финландия

               г-н Erkki AUVINEN

               г-жа Paula ILVESKIVI

               Швеция

               г-жа Christina JÄRNSTEDT

               Обединено кралство

               г-н Hugh ROBERTSON

   III.   ПРЕДСТАВИТЕЛИ НА ОРГАНИЗАЦИИТЕ НА РАБОТОДАТЕЛИТЕ

               Държава

               Членове

               Заместник-членове

               Белгия

               г-н Kris DE MEESTER

               г-н Thierry VANMOL

               България

               г-н Георги СТОЕВ

               Чешка република

               г-н Karel PETRŽELKA

               г-н Martin RÖHRICH

               Дания

               г-жа Christina SODE HASLUND

               Германия

               г-н Eckhard METZE

               г-н Stefan ENGEL

               Естония

               г-н Marek SEPP

               г-жа Marju PEÄRNBERG

               Ирландия

               г-жа Theresa DOYLE

               г-н Carl ANDERS

               Гърция

               г-н Christos KAVALOPOULOS

               г-н Pavlos KYRIAKONGONAS

               Хърватия

               г-н Nenad SEIFERT

               г-жа Admira RIBIČIĊ

               Испания

               г-жа Marina GORDON ORTIZ

               Франция

               Италия

               г-жа Fabiola LEUZZI

               Кипър

               г-н Polyvios POLYVIOU

               г-н Emilios MICHAEL

               Латвия

               Литва

               Люксембург

               г-н François ENGELS

               г-н Pierre BLAISE

               Унгария

               Малта

               Нидерландия

               г-н W.M.J.M VAN MIERLO

               г-н R. VAN BEEK

               Австрия

               г-жа Christa SCHWENG

               г-жа Julia ENZELSBERGER

               Полша

               Португалия

               г-н Manuel Marcelino PENA COSTA

               г-н Luís HENRIQUE

               Румъния

               г-н Ovidiu NICOLESCU

               г-н Octavian Alexandru BOJAN

               Словения

               г-н Igor ANTAUER

               Словакия

               г-н Róbert MEITNER

               Финландия

               г-н Jan SCHUGK

               г-н Rauno TOIVONEN

               Швеция

               г-жа Bodil MELLBLOM

               г-жа Cecilia ANDERSSON

               Обединено кралство

               г-жа Lena TOCHTERMANN

               г-жа Hannah MURPHY

         Член 2
   Съветът ще назначи членовете и заместник-членовете, чиито кандидатури все още не са представени, на по-късна дата.
   Член 3
   Настоящото решение влиза в сила в деня на приемането му.

      Съставено в Брюксел на 2 декември 2013 година.

            За Съвета

            Председател

         E. GUSTAS

      (1)  ОВ L 216, 20.8.1994 г., стр. 1.

      (2)  ОВ C 322, 27.11.2010 г., стр. 3.


title: Решение 2004/924/ОВППС на Съвета от 22 ноември 2004 година за сключване на споразумение между Европейския съюз и Грузия за статута и дейността на мисията за правовата държава на Европейския съюз в Грузия EUJUST THEMIS

text:
Важна правна забележка

|

32004D0924

Официален вестник n° L 389 , 30/12/2004 стр. 0041 - 0041 Официален вестник n° L 153 , 07/06/2006 стр. 0407 - 0407

		20041122Решение 2004/924/ОВППС на Съветаот 22 ноември 2004 годиназа сключване на споразумение между Европейския съюз и Грузия за статута и дейността на мисията за правовата държава на Европейския съюз в Грузия EUJUST THEMISСЪВЕТЪТ НА ЕВРОПЕЙСКИЯ СЪЮЗкато взе предвид Договора за Европейския съюз, и по-специално член 24 от него,като взе предвид препоръката на председателството,като има предвид, че:(1) На 28 юни 2004 г. Съветът прие Съвместно действие 2004/523/ОВППС относно мисията за правовата държава на Европейския съюз EUJUST THEMIS [1].(2) Член 7 от съвместното действие предвижда статутът на персонала на EUJUST THEMIS в Грузия включително при необходимост привилегиите, имунитетите и допълнителните гаранции за изпълнението и безпрепятственото функциониране на EUJUST THEMIS да се договори съгласно процедурата по член 24 от Договора за Европейския съюз.(3) След упълномощаването на генералния секретар/върховния представител на общата външна политика и политика на сигурност от Съвета на 28 юни 2004 г. за подпомагане на председателството при откриването на преговорите от негово име генералният секретар/върховният представител договори споразумение с правителството на Грузия за статута и дейността на EUJUST THEMIS;(4) Независимо от разпоредбите на член 10, параграф 4 от споразумението доставката на стоки и услуги за EUJUST THEMIS следва да отговаря на принципите на прозрачността, пропорционалността, равнопоставеността и недопускането на дискриминация;(5) Споразумението следва да бъде одобрено;РЕШИ:Член 1С настоящото решение се одобрява от името на Европейския съюз споразумението между Европейския съюз и Грузия за статута и дейността на мисията правовата държава на Европейския съюз, EUJUST THEMIS.Текстът на споразумението се прилага към настоящото решение.Член 2С настоящото председателят на Съвета се упълномощава да определи лицето, което има право да подпише споразумението, за да придобие то обвързващ характер за Европейския съюз.Член 3Настоящото решение влиза в сила от датата на неговото приемане.Член 4Настоящото решение се публикува в Официален вестник на Европейския съюз.Съставено в Брюксел на 22 ноември 2004 годинаЗа СъветаПредседателB. R. Bot[1] ОВ L 228, 29.6.2004 г., стр. 21.--------------------------------------------------


title: Решение (ЕС) 2016/2152 на Европейския парламент от 27 октомври 2016 година относно освобождаването от отговорност във връзка с изпълнението на общия бюджет на Европейския съюз за финансовата 2014 година, раздел II — Европейски съвет и Съвет

text:
               8.12.2016

               BG

               Официален вестник на Европейския съюз

               L 333/50

         РЕШЕНИЕ (ЕС) 2016/2152 НА ЕВРОПЕЙСКИЯ ПАРЛАМЕНТ
   от 27 октомври 2016 година
   относно освобождаването от отговорност във връзка с изпълнението на общия бюджет на Европейския съюз за финансовата 2014 година, раздел II — Европейски съвет и Съвет
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2014 година (1),

               —

               като взе предвид консолидираните годишни отчети на Европейския съюз за финансовата 2014 година (COM(2015)377 — C8-0201/2015) (2),

               —

               като взе предвид годишния доклад на Сметната палата относно изпълнението на бюджета за финансовата 2014 година, придружен от отговорите на институциите (3),

               —

               като взе предвид декларацията за достоверност (4) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на Европейския съюз,

               —

               като взе предвид своето решение от 28 април 2016 г. (5) за отлагане на решението за освобождаване от отговорност за финансовата 2014 година, както и резолюцията, придружаваща това решение,

               —

               като взе предвид член 314, параграф 10 и членове 317, 318 и 319 от Договора за функционирането на Европейския съюз,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (6), и по-специално членове 55, 99, 164, 165 и 166 от него,

               —

               като взе предвид член 94 от своя правилник и приложение V към него,

               —

               като взе предвид втория доклад на комисията по бюджетен контрол (А8-0271/2016),

               1.

               Не освобождава от отговорност генералния секретар на Съвета във връзка с изпълнението на бюджета на Европейския съвет и Съвета за финансовата 2014 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Европейския съвет, Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ L 51, 20.2.2014 г.

      (2)  ОВ C 377, 13.11.2015 г., стр. 1.

      (3)  ОВ C 373, 10.11.2015 г., стр. 1.

      (4)  ОВ C 377, 13.11.2015 г., стр. 146.

      (5)  ОВ L 246, 14.9.2016 г., стр. 20.

      (6)  ОВ L 298, 26.10.2012 г., стр. 1.


title: 2008/969/ЕО, Евратом: Решение на Комисията от 16 декември 2008 година относно Системата за ранно предупреждение за ползване от разпоредителите с бюджетни средства на Комисията и на изпълнителните агенции

text:
               20.12.2008

               BG

               Официален вестник на Европейския съюз

               L 344/125

      РЕШЕНИЕ НА КОМИСИЯТА

   от 16 декември 2008 година
   относно Системата за ранно предупреждение за ползване от разпоредителите с бюджетни средства на Комисията и на изпълнителните агенции
   (2008/969/ЕО, Евратом)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Договора за създаване на Европейската общност за атомна енергия,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (1),
   като взе предвид Регламент (ЕО) № 215/2008 на Съвета от 18 февруари 2008 г. относно Финансовия регламент, приложим за 10-ия европейски фонд за развитие (2),
   като има предвид, че:

               (1)

               Комисията, която е отговорна за изпълнението на бюджета на Европейския съюз и всички други средства, управлявани от Общностите, при надлежно спазване на принципа на добро финансово управление, има задължение да се бори с измамата и всяка друга незаконна дейност, която засяга финансовите интереси на Общностите.

               (2)

               Сегашното решение на Комисията относно системата за ранно предупреждение следва да бъде заменено с настоящото решение след измененията на членове от 93 до 96 от Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (Финансовия регламент) и на съответните разпоредби на Регламент (ЕО, Евратом) № 2342/2002 на Комисията от 23 декември 2002 г. за определяне на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, и след препоръките на Европейския надзорен орган по защита на данните (3).

               (3)

               Регламент (ЕО, Евратом) № 1302/2008 на Комисията от 17 декември 2008 г. относно централната база данни на изключванията (4) установява база от данни, която съдържа подходяща информация за трети страни, които са изключени от участие в процедурата по предоставяне на грантове и възлагане на обществена поръчка, и предоставя на институциите, включително тези, изброени в член 1, втора алинея от Финансовия регламент, на изпълнителните агенции, на органите на Общността, обхванати от член 185 от Финансовия регламент, също както и на властите на държавите-членки и на трети страни, на международни организации и други органи, участващи в изпълнението на бюджета, достъп до тази база от данни.

               (4)

               Целта на системата за ранно предупреждение е да се гарантира, в рамките на Комисията и нейните изпълнителни агенции, циркулирането на информация с ограничен достъп относно трети страни, които могат да представляват заплаха за финансовите интереси и репутацията на Комисията или за всякакви други средства, управлявани от Комисията.

               (5)

               Предвид това, че агенциите са разпоредители с бюджетни кредити, оправомощени от Комисията за изпълнението на бюджета за бюджетните кредити за оперативни разходи, те трябва да имат достъп до системата за ранно предупреждение по същия начин като службите на Комисията относно управлението на бюджетните кредити за административни и оперативни разходи.

               (6)

               Европейската служба за борба с измамите (OLAF) трябва да има достъп до системата за ранно предупреждение, за да изпълнява своите регулярни задачи по разследване и своите разузнавателни дейности и дейности по предотвратяване на измами, упражнявани съгласно член 1, параграф 2 от Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (OLAF) (5) и Регламент (Евратом) № 1074/1999 на Съвета от 25 май 1999 г. относно разследванията, провеждани от Европейската служба за борба с измамите (OLAF) (6).

               (7)

               Счетоводителят трябва да гарантира управлението на системата за ранно предупреждение. Отговорният оправомощен разпоредител с бюджетни средства, OLAF и службата на вътрешния одитор (СВО) трябва да са отговорни за исканията за въвеждане на данни, изменението или премахването на предупреждения. С цел да се запази адекватно ниво на контрол, такива искания се отправят на подходящо йерархично ниво.

               (8)

               Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (7) постановява, че при обработката на лични данни от Комисията трябва да се спазват законовите изисквания за обработка и изискванията, свързани с трансфера на информация, заложени в него, както и че тази обработка е предмет на предварителна проверка от Европейския надзорен орган по защита на данните след уведомление от длъжностното лице за защита на данните от Комисията.

               (9)

               Разпоредбите за защита на личните данни трябва да съдържат правата на лицата, чиито лични данни са въведени или подлежат на въвеждане в системата за ранно предупреждение, в съответствие със становището на Европейския надзорен орган по защита на данните. Що се отнася до информацията, въведена в системата за ранно предупреждение, правото за получаване на информация трябва да прави разлика между трети страни, които са физически лица, ползващи се от по-големи права за защита на данните, и правата на юридическите лица.

               (10)

               Определени права за защита на личните данни са предмет на изключенията, изложени в член 20 от Регламент (ЕО) № 45/2001, които трябва да бъдат разглеждани на индивидуална основа и прилагани на временна основа. Прилагането на тези изключения трябва да касае единствено службата, отговорна за искането за въвеждане на данни, за тяхното изменение, включително корекцията им или за премахване на съответни данни.

               (11)

               Като се има предвид, че изключвания в съответствие с член 94 от Финансовия регламент се отнасят до специфични процедури за възлагане на обществени поръчки и грантове, тези предупреждения не трябва да са в категория W5, а в нова категория, а именно W1d, като предупреждения W5 трябва да посочват само положения на изключване относно всички процедури по предоставяне на обществени поръчки/предоставяне на грантове.

               (12)

               С цел да бъдат защитени финансовите интереси на Общностите, отговорният оправомощен разпоредител с бюджетни кредити (ОРБ) изисква, в очакване на решение на Комисията относно прилагането на член 96 от Финансовия регламент, временна регистрация на предупреждение за изключване, ако поведението на третата страна представлява също груба професионална грешка по смисъла на член 93, параграф 1, буква в) от Финансовия регламент, с цел да се гарантира, че договорите или грантовете не се предоставят на третата страна по време на текуща процедура за налагане на преки санкции.

               (13)

               Комисията е длъжна да спазва различни регламенти на Съвета за прилагане на общите позиции, приети въз основа на член 15 от Договора за Европейския съюз (Общата външна политика и политиката за сигурност (ОВППС), съгласно който е забранено да се предоставят всякакви средства и икономически ресурси, пряко или непряко, на или в полза на определени физически или юридически лица, групи или образувания,

         РЕШИ:
   РАЗДЕЛ 1
   ОБЩИ РАЗПОРЕДБИ
   Член 1
   Предмет
   С настоящото решение се създава Система за ранно предупреждение на Комисията (наричана по-долу „СРП“) във връзка с изпълнението на общия бюджет на Европейския съюз и всякакви други средства, управлявани от Общностите.
   Член 2
   Определения
   За целите на настоящото решение се прилагат следните определения:

               —

               „трети страни“ означава кандидати, участници в търгове, изпълнители, доставчици, доставчици на услуги и техните съответни подизпълнители, също както и кандидатите за грантове, бенефициери на грантове, изпълнители на бенефициери на грантове и образувания, получаващи финансова подкрепа от бенефициер на грант от Комисията, съгласно член 120 от Финансовия регламент,

               —

               „отговорен ОРБ“ означава оправомощения разпоредител с бюджетни кредити на Комисията по смисъла на член 59 от Финансовия регламент, който е отговорен съгласно вътрешните правила за прилагането на общия бюджет на Европейските общности (наричан по-долу „бюджетът“), включително директорите на изпълнителните агенции, и вторично оправомощения разпоредител с бюджетни кредити по смисъла на член 59 от Финансовия регламент, изпълняващ функциите на директор.

         Член 3
   Предупреждения по СРП
   1.   Предупрежденията по СРП съдържат следните данни:

               а)

               информация за идентифициране на трети страни, които представляват заплаха за финансовите интереси и репутация на Общностите или за всякакви други средства, които се управляват от Общностите, защото са извършили или се подозират за извършването на измами или сериозни административни грешки, или са обект на постановления за налагане на запор, или са обект на важни разпореждания за възстановявания, или са изключени съгласно Финансовия регламент или свързани с ОВППС финансови ограничения;

               б)

               информация относно лица с правомощия за представяне, за вземане на решения или за контрол над юридически лица, които са трети страни, когато тези лица представляват сами по себе си заплаха за финансовите интереси и репутация на Общностите или за всякакви други средства, управлявани от Общностите, поради причините, които са изброени в буква а);

               в)

               вида на предупреждението и основанията, поради които трети страни, за които става дума в буква а), или лица, за които става дума в буква б), представляват такава заплаха и, ако е уместно, продължителността на това предупреждение и лицето за връзка относно предупреждението.

         2.   Без да се нарушават разпоредбите на член 1, параграфи 2 и 3 от Регламент (ЕО, Евратом) № 1302/2008, данните, съдържащи се в СРП, могат да бъдат използвани само за целите на изпълнението на бюджета или за всякакви други средства, управлявани от Общностите, включително по процедурите за предоставяне на грантове и възлагане на обществени поръчки, също както и плащанията за трети страни.
   Европейската служба за борба с измамите (OLAF) може да използва данните за своите разследвания съгласно Регламент (ЕО) № 1073/1999 и Регламент (Евратом) № 1074/1999, също както и за своите разузнавателни дейности и дейности по предотвратяване на измами, включително за анализ на риска.
   Член 4
   Управление на СРП
   1.   Счетоводителят на Комисията или негов подчинен, на когото той е делегирал определени задачи съгласно член 62 от Финансовия регламент (наричан по-долу „счетоводителят“), гарантира управлението на СРП и предприема всички подходящи технически мерки.
   Счетоводителят вписва, изменя или заличава всички предупреждения по СРП съгласно исканията на отговорния ОРБ, OLAF и Службата на вътрешния одитор (СВО).
   2.   Счетоводителят приема мерки за изпълнение относно техническите аспекти и дефинира съответните съпътстващи процедури, включително в областта на сигурността.
   Той уведомява за тези мерки службите на Комисията и изпълнителните агенции.
   Член 5
   Искания за регистрация, изменение или заличаване на предупрежденията
   1.   Всички искания за регистриране на предупрежденията, тяхното изменение или заличаване се адресират до счетоводителя.
   Само отговорният ОРБ, генералният директор или директор в OLAF или в СВО могат да подават такива искания. За тази цел те използват образеца от приложението.
   2.   Службата, която е установила, че трета страна е в ситуация, която е описана в член 9, изпраща искане за предупреждение по СРП до счетоводителя, като изпраща копие до служителя на СРП, упоменат в член 7, дори ако третата страна е вече предмет на предупреждение по СРП.
   3.   В съответствие с процедурата, описана в параграф 2, службата, която е поискала предупреждение по СРП, уведомява счетоводителя, използвайки образеца от приложението, относно:

               а)

               всякаква промяна в информацията, която се съдържа във въпросното предупреждение по СРП;

               б)

               заличаването на предупреждението по СРП, след като причината за неговата поява не е повече налице.

         При все това смяната на лицето за връзка относно предупреждението може да бъде изпратена чрез регистрирана бележка.
   4.   Службата, която е поискала регистрация на предупреждението по СРП, е също така отговорна за координационните действия, които се предприемат относно изпълнението на бюджета вследствие на това предупреждение съгласно членове от 15 до 22.
   5.   Активирането на предупреждение за лице с правомощия за представяне, вземане на решения или контрол над определено юридическо лице изисква допълнително искане, различно от това, което е отправено относно въпросното юридическо лице.
   Член 6
   Достъп до и използване на СРП
   1.   Службите на Комисията и изпълнителните агенции имат директен достъп до данните, съдържащи се в СРП, чрез счетоводната система, осигурена от Комисията (ABAC).
   Службата на Комисията или изпълнителната агенция, която е отговорна за локалната система, може да използва тази система за достъп до данните, които се съдържат в СРП, при условие че се гарантира съвместимост на данните между локалната система и системата за счетоводство ABAC.
   2.   Отговорният ОРБ или негов подчинен проверява дали има предупреждение в СРП относно трети страни на следните етапи:

               а)

               в случай на индивидуални бюджетни задължения, преди тези задължения да са поети;

               б)

               в случай на глобални бюджетни задължения преди регистрирането на всякакво индивидуално правно задължение към глобалното задължение;

               в)

               в случай на временни бюджетни ангажименти преди сключването на правното задължение, даващо право на последващи плащания.

         В случаите, когато споменатите в буква в) задължения обхващат плащанията за персонала и възстановяването на пътни разходи, свързани с участието в срещи и конкурси, задължението за предварителна проверка на регистрациите в СРП не се прилага.
   В случай на процедури за предоставяне на обществена поръчка или на грант отговорният ОРБ или негов подчинен проверява дали има предупреждение в СРП най-късно преди вземането на решението за предоставяне.
   Обаче в случаите, когато предоставящият орган ограничава броя на кандидатите, поканени да представят оферта в търга или да преговарят в рамките на ограничена процедура, състезателен диалог или процедура на договаряне след публикуване на обявление за обществена поръчка, такива проверки се извършват, преди изборът на кандидатите да е приключил.
   Що се отнася до подизпълнителите, които са представени за предварително одобрение, отговорният ОРБ или негов подчинен може, въз основа на анализ на риска, да реши да не проверява дали е налице предупреждение в СРП.
   3.   Отговорният ОРБ или негов подчинен проверява съгласно параграф 2 дали е налице предупреждение в СРП относно лице с правомощия за представяне, вземане на решения или контрол над въпросната трета страна, в следните ситуации:

               а)

               когато отговорният ОРБ или неговият подчинен счита, че такава проверка е необходима въз основа на анализ на риска;

               б)

               когато документите, изискани от отговорния ОРБ или неговия подчинен като доказателство, че въпросната трета страна не е в една от ситуациите, описани в член 93, параграф 1 от Финансовия регламент, се отнасят до такива лица.

         4.   Конкретното лице за връзка относно предупреждението, споменато в член 3, параграф 1, буква в), предоставя цялата подходяща информация на отговорния ОРБ или негов подчинен при поискване. Що се отнася до предупрежденията за изключване, прилага се член 12 от Регламент (ЕО, Евратом) № 1302/2008 на Комисията.
   5.   Параграфи от 2 до 4 се прилагат също за касовите аванси за разходи над 300 EUR. В този случай администраторът на авансовите средства проверява преди сключването на правно задължение с трета страна дали има предупреждение в СРП въз основа на информацията, която му е предоставена.
   Член 7
   Служители по СРП
   1.   Генералният директор на OLAF или СВО и всеки оправомощен разпоредител с бюджетни средства назначава поне едно длъжностно лице или служител на временен договор на негово подчинение като служител по СРП.
   Този служител уведомява оправомощения разпоредител с бюджетни средства за списъка с определените лица и за всяка промяна в него.
   2.   Служителят по СРП може да прави справки в списъка на всички трети страни или лица с правомощия за представяне, за вземане на решения или за контрол над трети страни, за които е регистрирано предупреждение по СРП. Що се отнася до въпроси, свързани със СРП, той гарантира връзката между службата и оправомощения разпоредител с бюджетни средства. Той също така подпомага службата относно предаването на информация за предупрежденията по СРП, която е поискана от тази служба, и относно действията, които ще бъдат предприети като последствие от такива предупреждения.
   3.   Счетоводителят редовно публикува актуализиран списък на служителите на СРП на вътрешната интернет страница на Генерална дирекция „Бюджет“.
   Член 8
   Защита на данните и права на субектите на данните
   1.   В случаите на покани за участие в търг и покани за представяне на оферти, както и в случаите на липса на такива покани преди предоставянето на договори или грантове отговорният ОРБ или негов подчинен информира третите страни относно данните за тях, които могат да бъдат включени в СРП, и относно образувания, на които могат да бъдат предадени тези данни. Когато третите страни са юридически лица, отговорният ОРБ или негов подчинен информира също лицата, които имат правомощия за представяне, вземане на решения или контрол в рамките на тези юридически лица.
   2.   Службата, която е поискала регистрацията на предупреждение по СРП, е отговорна за връзките с физическото или юридическото лице, чиито данни са въведени в СРП (наричано по-долу „въпросният субект на данните“):

               а)

               тя информира въпросния субект на данните относно искането за активиране, актуализиране и заличаване на предупреждение за изключване W5a, което директно се отнася до него и излага причините за това;

               б)

               тя отговаря на исканията от въпросните субекти на данните за коригиране на неточни или непълни лични данни и на всякакви други искания или въпроси от тези субекти.

         При все това службата, която е поискал регистрацията на предупреждението, може да реши, че са в сила ограниченията, изложени в член 20, параграф 1 от Регламент (ЕО) № 45/2001.
   3.   Без да се засягат информационните изисквания, изложени в параграф 2, надлежно идентифицирани физически лица могат да изискват от счетоводителя информация относно това, дали те са регистрирани в СРП.
   При наличие на решение на службата, която е поискала регистрацията на предупреждението по СРП относно това, дали са в сила ограниченията, изложени в член 20, параграф 1 от Регламент (ЕО) № 45/2001, счетоводителят информира лицето писмено или по електронен път дали то е регистрирано в СРП.
   Ако лицето е регистрирано, счетоводителят прилага данните, съхранявани в EWS, относно това лице. Той информира службата, която е поискала регистрацията на въпросното предупреждение за това.
   4.   Заличените предупреждения са достъпни само за одит и за целите на разследвания и не са видими за потребителите на СРП.
   При все това личните данни, които се съдържат в предупрежденията относно физически лица, остават достъпни за тези цели само за период пет години след заличаване на предупреждението.
   РАЗДЕЛ 2
   ИНФОРМАЦИЯ, КОЯТО СЕ ВЪВЕЖДА В СРП
   Член 9
   Категории предупреждения
   В зависимост от естеството или сериозността на фактите, доведени до знание на службата, която изисква регистрацията, предупрежденията по СРП се разделят на следните пет категории:

               1.

               W1, при която информацията дава достатъчно основание да се вярва, че е вероятно констатациите за измама или за сериозни административни грешки да бъдат вписани или при която трябва да бъдат взети предпазни мерки след изключване на трета страна в съответствие с член 94 от Финансовия регламент;

               2.

               W2, при която трета страна е предмет на констатации за сериозни административни грешки или измама;

               3.

               W3, при която трета страна е предмет или на висяща съдебно производство, което води до известие за постановление за налагане на запор, или на съдебно производство за сериозни административни грешки или измама;

               4.

               W4, при която третите страни са предмет на нареждания за възстановявания, издадени от Комисията, които надвишават определена сума и за които плащането е значително просрочено;

               5.

               W5, при която третата страна е изключена съгласно Финансовия регламент или регламентите на Съвета, които налагат финансови ограничения, свързани с ОВППС.

         Член 10
   Предупреждения W1
   1.   OLAF изисква предупреждение W1a в случаите, когато неговите разследвания на по-ранен етап дават достатъчно основания да се вярва, че вероятно ще бъдат регистрирани констатации на сериозни административни грешки или измама във връзка с трети страни, по-специално за тези, които се възползват или са се възползвали от средства на Общността. OLAF информира служителя на СРП на въпросната служба за такива искания.
   2.   OLAF и СВО изискват предупреждение W1в в случаите, когато техните разследвания дават достатъчно основания да се вярва, че вероятно ще бъдат регистрирани окончателни констатации на сериозни административни грешки или измама във връзка с трети страни, по-специално за тези, които се възползват или са се възползвали от средства на Общността. Те информират служителя на СРП на въпросната служба за такива искания.
   3.   Отговорният ОРБ изисква предупреждение W1c в случаите, когато разследванията на Палатата, структурата за вътрешен одит (IAC) или всякакъв друг одит или разследване, направени под негово ръководство или доведени до негово знание, дават достатъчно основание да се вярва, че вероятно ще бъдат регистрирани окончателни констатации за сериозни административни грешки или измама във връзка с трети страни, по-специално за тези, които се възползват или са се възползвали от средства на Общността, за които той е отговорен.
   4.   Отговорният ОРБ изисква предупреждение W1d в случаите, когато той изключва кандидат, участник в търг или кандидат за предоставяне на договор или грант в дадена процедура в съответствие с член 94, буква а) или б) от Финансовия регламент.
   Предупреждения за изключване, регистрирани съгласно член 10, параграф 4 от Регламент (ЕО, Евратом) № 1302/2008 се считат за предупреждения W1d за целите на СРП.
   5.   Предупреждение W1 остава активно за максимум 6 месеца. То се заличава автоматично. Ако предупреждението по СРП трябва да остане и не може да бъде заменено с друг тип предупреждение в рамките на този период, трябва да бъде отправено ново искане.
   Член 11
   Предупреждения W2
   1.   OLAF и СВО изискват предупреждение W2a, когато техните разследвания водят до констатации на сериозни административни грешки или измама, които включват трети страни, по-специално тези, които се възползват или са се възползвали от средства на Общността.
   2.   Отговорният ОРБ изисква предупреждение W2b в случаите, когато Палатата, неговата СВО или всякакъв друг одит или разследване, направени под негово ръководство или доведени до негово знание, издават писмени констатации за сериозни административни грешки или измама във връзка с трети страни, по-специално за тези, които се възползват или са се възползвали от средства на Общността, за които той е отговорен.
   3.   Предупреждение W2 остава активно за максимум 6 месеца. То се заличава автоматично. Ако предупреждението по СРП трябва да остане и не може да бъде заменено с друг тип предупреждение в рамките на този период, трябва да бъде отправено ново искане.
   Член 12
   Предупреждение W3
   1.   Счетоводителят изисква предупреждение W3a след получаване на известие от генералния секретариат относно постановление за налагане на запор, свързано с трета страна.
   2.   Отговорният ОРБ изисква предупреждение W3b в случаите, когато за трети страни, по-специално за тези, които се възползват или са се възползвали от средства на Общността, за които той е отговорен, е известно, че са обект на съдебно производство за сериозни административни нарушения или измама.
   При все това в случаите, когато разследванията, извършени от OLAF, водят до такова съдебно производство или OLAF предлага съдействие или извършва последващи действия по това производство, OLAF изисква съответното предупреждение W3b.
   3.   Предупреждение W3 остава активно, докато излезе решение, което има силата на пресъдено нещо или делото се разреши по друг начин.
   Член 13
   Предупреждение W4
   1.   Счетоводителят вписва предупреждение W4 относно трети страни, които са предмет на разпореждания за възстановяване, издадени от Комисията, които превишават определена сума и за които плащането е значително просрочено.
   2.   Счетоводителят определя вътрешни насоки относно праговете, които определят съответните суми, и крайните срокове за регистрация относно предупрежденията W4.
   3.   Всяко предупреждение W4 остава активно, докато дългът не бъде изплатен. Когато дългът е уреден, счетоводителят заличава предупреждението.
   Член 14
   Предупреждения W5
   1.   Предупреждения за изключване, регистрирани съгласно член 10, параграфи 1, 2 и 3 от Регламент (ЕО, Евратом) № 1302/2008, се считат за предупреждения W5a за целите на СРП.
   2.   Предупреждението W5b се регистрира по искане на службата на Комисията, която е отговорна за въпросното законодателство относно физически или юридически лица, групи или образувания, изброени в съответствие с регламент на Съвета, който налага свързани с ОВППС финансови ограничения, доколкото определянето на въпросното лице, група или образувание остава валидно. В предупреждението се споменават позоваванията на регламента, който налага ограниченията, или на съответния изпълнителен акт.
   3.   Регистрацията на предупреждения за изключване са предмет на следните правила:

               а)

               Когато отговорният ОРБ възнамерява да изключи трета страна, като прилага член 93, параграф 1, букви а), б), в), г) и д) от Финансовия регламент, той дава възможност на въпросната трета страна да изрази своите възгледи писмено. На третата страна се предоставят най-малко 14 календарни дни за тази цел. Преди третата страна да бъде изключена при прилагане на член 93, параграф 1, буква в), отговорният ОРБ се консултира с правната служба на генерална дирекция „Бюджет“.
               В очакване на възможно решение на Комисията относно продължителността на изключването, отговорният ОРБ изисква в съответствие с член 9, параграф 2 от Регламент (ЕО, Евратом) № 1302/2008 временна регистрация на предупреждението за изключване и отнася случая възможно най-бързо до Комисията. С цел да бъдат защитени финансовите интереси на Общностите, отговорният ОРБ може да поиска временна регистрация на предупреждение за изключване W5a, дори преди да е предоставил на въпросната трета страна възможност да изрази своите възгледи. Като алтернатива той може да изиска регистриране на предупреждение W2.

               б)

               Когато отговорният ОРБ възнамерява стартирането на процедурата съгласно член 96 от Финансовия регламент, той дава на въпросната трета страна възможност да изрази своите възгледи в писмена форма. На третата страна се предоставят поне 14 календарни дни за тази цел.
               След като се консултира с правната служба и Генерална дирекция „Бюджет“ и в очакване на възможно решение на Комисията относно административно наказание, отговорният ОРБ изисква в съответствие с член 9, параграф 2 от Регламент (ЕО, Евратом) № 1302/2008 временна регистрация на предупреждение за изключване W5a, ако поведението на третата страна също представлява груба професионална грешка по смисъла на член 93, параграф 1, буква в) от Финансовия регламент.

               в)

               Всяко искане за окончателна регистрация на предупреждение W5a в съответствие с член 93, параграф 1, букви б), в), д) или е) от Финансовия регламент прецизира продължителността на изключването, което е решено от Комисията.

         РАЗДЕЛ 3
   ПОСЛЕДИЦИ ОТ ПРЕДУПРЕЖДЕНИЯТА ПО СРП ОТНОСНО ИЗПЪЛНЕНИЕТО НА БЮДЖЕТА
   Член 15
   Въздействие на предупрежденията по СРП върху бюджетните транзакции
   1.   Счетоводителят временно прекратява всички плащания за бенефициер, за който е регистрирано предупреждение W2, W3, W4 или W5. Той уведомява отговорния ОРБ и изисква от него да представи своите причини защо трябва да бъде извършено плащането въпреки наличието на предупреждения по СРП от категории W2, W3b и W5a.
   2.   Освен когато става дума за предупреждения W5b и W3a, издадени вследствие на постановление за налагане на запор, плащанията, за които е доказано, че са действително дължими след проверките, извършени от отговорния ОРБ, когато е временно спрян крайният срок за плащания в съответствие с член 106, параграф 4 от Регламент (ЕО, Евратом) № 2342/2002 или в съответствие с условията на договора или гранта, както е посочено в член 18, параграф 1, буква б) и член 22, параграф 1, буква а), се извършват незабавно.
   При все това счетоводителят може да освободи временно прекратено плащане само при получаване на доказано потвърждение от отговорния ОРБ, че дължимото плащане ще бъде извършено. В отсъствие на такова потвърждение плащането остава временно прекратено и, ако е необходимо, заповедта за плащане се изпраща обратно на отговорния ОРБ.
   Когато плащането е освободено чрез прихващане в съответствие с член 73 от Финансовия регламент и член 83 от Регламент (ЕО, Евратом) № 2342/2002 след предупреждение W4 или когато е направено плащане след постановление за налагане на запор за принудително изпълнение, счетоводителят оформя надлежно регистрирана бележка.
   3.   Относно трета страна, за която е издадено предупреждение W5, не може да бъде поето индивидуално бюджетно задължение, не може да се извърши регистрация на индивидуално правно задължение в бюджетните сметки въз основа на глобално задължение и не може да бъде сключено правно задължение въз основа на временно задължение.
   Член 16
   Последици от предупреждение W1
   Предупреждение W1 се регистрира само с информативна цел и може да не доведе до последствия освен засилени мерки по мониторинг.
   Член 17
   Последици от предупреждение W2, W3b или W4 при процедури за предоставяне на обществена поръчка или на грант
   1.   Когато е регистрирано предупреждение W2, W3b или W4 по време, когато отговорният ОРБ или негов подчинен се консултира със СРП в съответствие с член 6, параграф 2, буква а), той информира, ако етапът, на който се намира процедурата, позволява, въпросната комисия за оценка на офертите за възлагане на обществена поръчка или за отпускане на грант, за съществуването на такова предупреждение, тъй като съществуването на такова предупреждение представлява нов елемент, който трябва да бъде прегледан във връзка с критериите за селекция за този договор или грант. Отговорният ОРБ взема предвид тази информация, в частност ако третата страна, регистрирана в СРП, оглавява списъка на комисията за оценка на офертите.
   2.   Ако третата страна, за която е регистрирано предупреждение W2, W3b или W4, оглавява списъка на комисията за оценка на офертите, отговорният ОРБ, при условията на надлежно спазване на задължението за защита на финансовите интереси и имидж на Общността, същността и сериозността на основанието за предупреждението, сумата и продължителността на договора или на гранта и, когато е уместно, спешността не неговото прилагане, взема едно от следните решения:

               а)

               да възложи договора за обществена поръчка или да предостави гранта на третата страна въпреки регистрацията в СРП и да гарантира вземането на засилени мерки по мониторинг;

               б)

               когато съществуването на такова предупреждение обективно поставя под въпрос първоначалната оценка на съответствието с критериите за селекция и за възлагане, да се предложи договорът или грантът на друг участник в търга или кандидат, въз основа на оценка на съответствието с критериите за селекция и за възлагане, които се отличават от тези на комисията за оценка на офертите, като надлежно обоснове своето решение;

               в)

               да закрие процедурата, без да възложи договор за обществена поръчка, и надлежно да обоснове това закриване в информацията, предоставена на участника в търга.

         Когато отговорният ОРБ реши да закрие процедурата в съответствие с буква в), за възлагането на договора за обществена поръчка чрез нова процедура може да се използва ограничена процедура в сроковете, посочени за спешни случаи в съответствие с член 142 от Регламент (ЕО, Евратом) № 2342/2002.
   Член 18
   Последици от предупреждение W2, W3b или W4 относно вече възложени договори за обществени поръчки или предоставени грантове
   1.   Когато предупреждение W2, W3b или W4 е регистрирано поради причини, свързани с изпълнението или възлагането на текущ контракт или грант или със съответната процедура по възлагане, отговорният ОРБ може, след надлежно обмисляне на свързаните с това рискове, на същността на предупреждението и неговото основание, на последиците, които то вероятно ще има върху изпълнението на договора или предоставянето на гранта, в частност с оглед на размера, продължителността и, където е приложимо, на неговата спешност, да предприеме едно или повече от следните действия:

               а)

               да реши да остави изпълнителя или бенефициера да продължат с изпълнението на договора или предоставянето на гранта в условията на предписани засилени мерки по мониторинг;

               б)

               да прекрати временно крайния срок за плащанията в съответствие с член 106, параграф 4 от Регламент (ЕО, Евратом) № 2342/2002 с цел по-нататъшна проверка, за да се прецени преди по-нататъшно плащане основателността на разходите и впоследствие да се извършат действително дължимите плащания;

               в)

               да прекрати временно изпълнението на договора или предоставянето на гранта в съответствие с членове 103 и 119 от Финансовия регламент;

               г)

               да прекрати договора или гранта, ако те съдържат разпоредба за това.

         2.   Когато предупреждение W2, W3b или W4 не е регистрирано по причини, свързани с текущ договор или вече предоставян грант, или с подходящата процедура за възлагане, отговорният ОРБ може, в зависимост от вида на предупреждението и от последиците, които то вероятно ще има върху изпълнението на текущия договор или грант, и след надлежно обмисляне на свързания с това риск, включително риска от съдебен спор, да предприеме следните действия:

               а)

               да приложи една или повече от опциите, споменати в параграф 1, букви а) и б);

               б)

               да прекрати договора или гранта, ако е налице разпоредба, която позволява прекратяване в случай на нови елементи, когато тези елементи оправдават реална загуба на доверие от страна на Комисията и са заплаха за репутацията на Комисията.

         Член 19
   Последици от предупреждение W3a
   1.   Когато трета страна е предмет на предупреждение W3a, което съответства на обезпечително постановление за налагане на запор, счетоводителят поддържа временното прекратяване на всички плащания до окончателно постановяване на решението на съда относно основното вземане на кредитора, ако това се изисква от националното законодателство. Когато обезпечителното постановление за налагане на запор е ограничено до специфична сума съгласно съдебно решение („cantonnement“), счетоводителят отменя плащанията до тази сума.
   2.   Когато трета страна е предмет на предупреждение W3a, което съответства на постановление за налагане на запор за принудително изпълнение, отговорният ОРБ или негов подчинен в тясно сътрудничество със счетоводителя извършва плащането, първоначално платимо от Комисията или от изпълнителната агенция на длъжника, по отношение на когото е наложен запорът, на взискателя до размера на запорираната сума.
   3.   Параграфи 2 и 3 са приложими с изключение на случаите, когато принудителното изпълнение на постановлението за налагане на запор вероятно ще наруши безпроблемното функциониране на Комисията или изпълнителната агенция. В този случай счетоводителят се позовава на член 1 от Протокола за привилегиите и имунитетите.
   Член 20
   Последици от предупреждение W4
   1.   Когато трета страна е предмет на предупреждение W4, счетоводителят систематично преглежда възможността за прихващане вземания на Общността чрез плащания, дължими на тази трета страна, в съответствие с член 73 от Финансовия регламент и член 83 от Регламент (ЕО, Евратом) № 2342/2002.
   2.   Отговорният ОРБ взема тази информация под внимание, преди да предостави нов договор или грант на третата страна.
   Член 21
   Последици от предупреждение W5 относно процедури за възлагане на договори и предоставяне на грантове
   Отговорният ОРБ изключва трета страна, предмет на предупреждение W5, от участие в процедурата по възлагане на договор или предоставяне на грант на етапа на оценката на критериите за изключване, в съответствие с член 93 и член 114, параграф 3 от Финансовия регламент или с приложимия регламент на Света, налагащ свързани с ОБППС финансови ограничения.
   Член 22
   Специфични последици от предупреждение W5 относно съществуващи договори или грантове
   1.   Когато е регистрирано предупреждение W5a по причини, които е вероятно да повлияят на изпълнението на договорите и на предоставянето на грантовете, които вече са подписани, отговорният ОРБ предприема следните действия:

               а)

               когато условията на договора или гранта го позволяват и когато причината за предупреждението W5 е свързана с изпълнението или предоставянето на текущ договор или грант:

                           i)

                           да прекрати временно плащанията за целите на проверката, да извърши плащанията, които са действително дължими, и да поиска възстановяване на всички суми, които са неправомерно изплатени, ако е възможно чрез прихващане на дължими плащания;

                           ii)

                           да прекрати договора или гранта;

               б)

               във всички други случаи — да приложи една от възможностите, споменати в член 18, параграф 1.

         2.   Освен ако не е предвидено друго в регламентите на Съвета, които прилагат общите позиции, приети въз основа на член 15 от Договора за Европейския съюз, на който се базират предупрежденията W5b, се прилагат следните правила:

               а)

               никакви средства не могат да се оставят, пряко или косвено, на разположение или в полза на физическо или юридическо лице, група или образувание, включени в съответния регламент на Комисията;

               б)

               никакви икономически ресурси не могат да се оставят, пряко или косвено, на разположение или в полза на физическо или юридическо лице, група или образувание, изброени в съответния регламент на Комисията.

         Член 23
   Отнасяне до Комисията
   При извънредни обстоятелства, включително ситуации, при които наличният риск касае репутацията и е от политическо естество, и когато членове от 15 до 22 не предоставят адекватно решение, отговорният ОРБ отнася случая до член на Комисията, който отговаря за въпросната област на политиката и който може на свой ред да отнесе въпроса до Комисията.
   Генералният секретариат се информира за всеки важен обмен на информация.
   РАЗДЕЛ 4
   ПРЕХОДНИ И ЗАКЛЮЧИТЕЛНИ РАЗПОРЕДБИ
   Член 24
   Преходни разпоредби
   1.   Службата, която е поискала регистрация на предупреждение по СРП преди приемането на това решение, остава отговорна за измененията или заличаването на предупрежденията, регистрирани по нейна молба в съответствие с настоящото решение.
   2.   За изключвания, решени от отговорния ОРБ съгласно член 93, параграф 1, букви б) и д) от Финансовия регламент преди 1 май 2007 г., относно продължителността на периода на изключване се взема предвид периодът на съхранение в регистрите за съдимост съгласно националното законодателство. За такива изключвания се прилага максимална продължителност от четири години от датата на оповестяване на съдебното решение. Ако този максимален период е изтекъл, отговорният ОРБ изисква заличаване на предупреждението.
   Член 25
   Отмяна на решение за системата за ранно предупреждение
   Решение C(2004) 193/3 на Комисията (8) за системата за ранно предупреждение се отменя считано от 1 януари 2009 г.
   Член 26
   Прилагане
   Настоящото решение се прилага от 1 януари 2009 година.
   Член 27
   Публикуване
   Настоящото решение се публикува за сведение в Официален вестник на Европейския съюз.
   То се прилага към вътрешните правила за изпълнение на общия бюджет на Европейските общности.

      Съставено в Брюксел на 16 декември 2008 година.

            За Комисията

         Dalia GRYBAUSKAITĖ

            Член на Комисията

      (1)  ОВ L 248, 16.9.2002 г., стр. 1.

      (2)  ОВ L 78, 19.3.2008 г., стр. 1.

      (3)  Становище на Европейския надзорен орган по защита на данните относно съобщение за предварителна проверка на длъжностното лице за защита на данните от Комисията относно системата за ранно предупреждение, дело 2005/120, 6.12.2006 г.

      (4)  Вж. стр. 12 от настоящия брой на Официален вестник.

      (5)  ОВ L 136, 31.5.1999 г., стр. 1.

      (6)  ОВ L 136, 31.5.1999 г., стр. 8.

      (7)  ОВ L 8, 12.1.2001, p. 1.

      (8)  Непубликувано в Официален вестник.

      ПРИЛОЖЕНИЕ
      Искане от страна на оправомощения разпоредител с бюджетни кредити (ОРБ) на Комисията, от страна на изпълнителна агенция, от страна на Службата на вътрешния одитор (СВО), от страна на OLAF за вписване на данни в базата данни на изключванията/Системата за ранно предупреждение (СРП), тяхното изменение или изтриване

         NB : едно искане за всяко предупреждение

      Искането трябва да бъде изпратено в съответствие с процедурата за класифицираната информация То трябва да бъде изпратено в отделен запечатан плик.


title: Решение на Комисията от 9 февруари 1990 година относно създаването на Консултативен комитет за защита на животните, използвани за експериментални или други научни цели

text:
Важна правна забележка

|

31990D0067

Официален вестник n° L 044 , 20/02/1990 стр. 0030 - 0031 специално финландско издание: глава 15 том 9 стр. 0172  специално шведско издание: глава 15 том 9 стр. 0172  специално чешко издание глава 03 том 10 стр. 33  - 34 специално испанско издание глава 03 том 10 стр. 33  - 34 специално унгарско издание глава 03 том 10 стр. 33  - 34 специално литвийско издание глава 03 том 10 стр. 33  - 34 LV.ES глава 03 том 10 стр. 33  - 34 MT.ES глава 03 том 10 стр. 33  - 34 PL.ES глава 03 том 10 стр. 33  - 34 SK.ES глава 03 том 10 стр. 33  - 34 специално словенско издание глава 03 том 10 стр. 33  - 34

		19900209Решение на Комисиятаот 9 февруари 1990 годинаотносно създаването на Консултативен комитет за защита на животните, използвани за експериментални или други научни цели(90/67/ЕИО)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност,като има предвид, че Директива 86/609/ЕИО на Съвета от 24 ноември 1986 г. относно сближаване на законовите, подзаконови и административни разпоредби на държавите-членки относно защитата на животните, използвани за експериментални и други научни цели [1], и по-специално член 22, параграф 3 от нея, предвижда Комисията да създаде постоянен консултативен комитет, в който да бъдат представени държавите-членки;като има предвид, че целта на директивата е да гарантира, че при използването на животни за експериментални и други научни цели законовите, подзаконови и административни разпоредби за тяхната защита в държавите-членки са хармонизирани така че да се избегне засягането на изграждането и функционирането на общия пазар, и по-специално чрез нарушаване на конкуренцията или пречките пред търговията;като има предвид, че с оглед постигането на тази цел директивата предвижда, inter alia, че всякакъв риск от дублиране на експериментите трябва да се избегне; като има предвид, че Комисията се подпомага от постоянен консултативен комитет при организирането на обмен на подходяща информация в сферата на експерименти върху живи животни;като има предвид, по-общо, че Комисията ще може да отговаря ефективно на въпроси, породени от прилагането на директивата, само ако е подпомагана от експерти, които са специалисти в областта на експериментите с животни и имат значителен опит в административните и подзаконови практики на държавите-членки;като има предвид, че на Комитета трябва да се даде правна форма въз основа на опита, придобит в службите на Комисията в областта на консултативните комитети,РЕШИ:Член 1Към Комисията се създава Консултативен комитет за защита на животните, използвани за експериментални или други научни цели (наричан по-долу "Комитетът").Член 2Задачата на Комитета е да помага на Комисията при организирането на обмена на подходяща информация, както е предвидено в член 22, параграф 3 от Директива 86/609/ЕИО на Съвета, и да подпомага Комисията при други въпроси, възникнали във връзка с прилагането на настоящата директива.Член 3Всяка държава-членка се представлява в Комитета от двама служители от националния орган, посочен в член 6 от Директива 86/609/ЕИО. В държавите-членки, в които повече от един орган е бил определен за тази цел, посочват на Комисията от кой от органите да бъдат избрани двамата представители.Членовете на Комитета са свободни във всеки случай и по тяхно усмотрение да определят подходящо квалифициран експерт от органа, към който принадлежат, който да участва вместо тях на всяко заседание.Член 4Представител на Комисията председателства заседанията на Комитета. Комисията осигурява също така и секретарски услуги на Комитета и на неговите работни групи и организира тяхната работа.Член 5Мандатът на членовете на Комитета е пет години. Тяхното назначение може да се подновява. След изтичане на петгодишния срок, членовете на Комитета остават на служба, докато не бъдат заменени или докато не се подновят назначенията им.Мандатът на всеки член може да се прекрати преди изтичане на петгодишния срок поради оставка или смърт, или по молба на националния орган, който го е определил. В такива случаи въпросният национален орган, след консултиране с Комисията, определя заместник за оставащата част от мандата.Членовете не се възнаграждават за техните услуги.Списък на членовете се публикува от Комисията за информационни цели в Официален вестник на Европейските общности.Член 6Комитетът може да създаде работни групи, които да помагат за изпълнение на неговите задължения.Работните групи докладват на Комитета по въпросите, отнесени до тях за разглеждане от Комитета.Член 7Комитетът и работните му групи заседават в седалището на Комисията или на друго място, когато се свикват от Комисията.Представители на заинтересованите служби на Комисията вземат участие в срещите на Комитета и работните му групи. Председателят и/или Комисията могат да поканят което и да е лице, притежаващо специална квалификация, по който и да е въпрос от дневния ред, да вземе участие в качеството си на експерт в разискванията на Комитета или на работните групи, посочени в член 6.Член 8Не се пристъпва към гласуване по време на дискусиите на Комитета и на работните му групи.Когато исканият съвет се дава с единодушно одобрение на неговите членове, Комитетът изготвя общи заключения.При липсата на единодушно одобрение, различните позиции, изложени в хода на дискусиите, се включват в доклад, изготвен под отговорността на Комисията.При търсене на становища от Комитета или от работните му групи, Комисията може да определи срок, в който могат да се дават такива становища.Член 9Без да засягат разпоредбите на член 214 от Договора, когато председателят или Комисията информират членовете на Комитета, че исканото становище или повдигнатия въпрос е поверителен, членовете на Комитета се задължават да не разкриват информация, която им е станала известна по време на работата им в Комитета или в работните му групи.В такива случаи само членовете на Комитета и представителите на въпросните служби на Комисията могат да присъстват на заседанията.Съставено в Брюксел на 9 февруари 1990 година.За КомисиятаCarlo Ripa Di MeanaЧлен на Комисията[1] ОВ L 358, 18.12.1986 г., стр. 1.--------------------------------------------------